《送杨腾山人》
宋代·苏辙

胸中万卷书，不如一囊钱。
不见杨夫子，岁晚走道边。
夜归空床卧，两手摩涌泉。
窗前雪花落，真火中自然。
涣然发微润，飞上昆仑颠。
霏霏雨甘露，稍稍流丹田。
闭目内自视，色如黄金妍。
至阳不独凝，当与纯阴坚。
一穷百不遂，此事终无缘。
君看抱朴子，共推古神仙。
无钱买丹砂，遗恨盈尘编。
归去守茅屋，道成要有年。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。